Teisalt, mida meie ajalikus igapäevaelus see igapäevane leib siis on? Ilmselt toit, meie ulualune, meie lähedased - suhted nendega, ilmselt meie hobidki. Ma arvan, et see valdkond on väga suur ja on oluline, et me kõik selle Jumala ette toome. Sest lõpeks oleneme me ju kõiges Jumalast. Kõik see, mis on meie elus, on seotud Jumalaga. Aga me ei tohiks seda palvet  palvetades AINULT Jumalapoolset heakskiitu paluda sellele, mida me ISE oleme juba ära otsustanud või välja valinud. See palve ei ole palve kus Jumal oleks meile lihtsalt vahendiks või kanaliks teatud asjade saamisel. Rõhutan seda seetõttu, et tänapäeval on taoline mõttelaad ka kahjuks kristlaste keskel levimas. Name it claim it - ütle see välja ja võta see vastu! See on ju maagia! Muide - varakiriku aegadest peale on maagia olnud üheks kristluse suurimaks vaenlaseks. Ikka tahaks inimsüda leida selle õige nupu,  kuhu vajutades automaatselt saaksime loodetud tulemuse. Aga Jumal ei ole ega saa kunagi olla osa meie poolt loodud maagilisest maailmapildist! Jumal on meie Taevane Isa! Ja seepärast peame me olema valmis vastu võtma JUST TEMA VASTUSEID, mitte ainult meie soovunelmaid.